ΑΡΧΗ ΡΑΔΙΟΤΗΛΕΟΡΑΣΗΣ ΚΥΠΡΟΥ

**ΥΠΟΘΕΣΗ ΑΡ. 54/2021(3)**

**ΑΥΤΕΠΑΓΓΕΛΤΗ ΔΙΕΡΕΥΝΗΣΗ ΠΙΘΑΝΩΝ ΠΑΡΑΒΑΣΕΩΝ**

**από τον Τηλεοπτικό Οργανισμό**

**«ΤΗΛΕΟΠΤΙΚΟ ΚΑΝΑΛΙ ΣΙΓΜΑ (SIGMA TV)»,**

**ιδιοκτησίας της εταιρείας SIGMA RADIO T.V. PUBLIC LTD.**

**Ημερομηνία Απόφασης: 20 Οκτωβρίου, 2021**

**Ενώπιον:** κ.κ. Ρόνας Κασάπη, Προέδρου, Μαρίας Κούσιου, Αντιπροέδρου, Σέργιου Ποΐζη, Τάσου Κυρμίτση, Αγγελικής Λαζάρου, Χρύσως Τσόκκου και Πάνου Κανελλόπουλου, Μελών.

**Εκ μέρους του Τηλεοπτικού Οργανισμού «ΤΗΛΕΟΠΤΙΚΟ ΚΑΝΑΛΙ ΣΙΓΜΑ (SIGMA TV)»:** κ. Χρύσανθος Τσουρούλλης, Διευθύνων Σύμβουλος.

# ΑΠΟΦΑΣΗ

Στην παρούσα υπόθεση, η Αρχή Ραδιοτηλεόρασης Κύπρου εξετάζει αυτεπάγγελτα τις από μέρους του τηλεοπτικού οργανισμού **«ΤΗΛΕΟΠΤΙΚΟ ΚΑΝΑΛΙ ΣΙΓΜΑ (SIGMA TV)»** πιθανές παραβάσεις της **παραγράφου ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Η ως άνω παράγραφος προβλέπει τα εξής:

***ΣΤ. 3. Διακοπές στο ενδιάμεσο προγράμματος***

 ***Οι διακοπές στο ενδιάμεσο προγράμματος για διαφημίσεις, τηλεμπορία και αναγγελίες προσεχών τηλεοπτικών εκπομπών (trailers) δεν πρέπει να υπερβαίνουν τα 3½ λεπτά.***

Ύστερα από σχετική απόφαση, η Αρχή Ραδιοτηλεόρασης Κύπρου, με επιστολή της ημερομ. **24.8.2021**, έθεσε ενώπιον του οργανισμού τις διερευνώμενες παραβάσεις. Στην εν λόγω επιστολή αναφέρονται, μεταξύ άλλων και τα πιο κάτω:

*Εάν επιθυμείτε να υποβάλετε τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, έχετε το δικαίωμα να τις υποβάλετε γραπτώς και/ή προσωπικώς στην Αρχή Ραδιοτηλεόρασης Κύπρου. Η υποβολή των παραστάσεων μπορεί να γίνει αυτοπροσώπως και/ή μέσω αντιπροσώπου και/ή μέσω δικηγόρου της επιλογής σας.*

*Σε περίπτωση που επιθυμείτε να υποβάλετε γραπτώς τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, καλείστε όπως τις υποβάλετε στην Αρχή Ραδιοτηλεόρασης Κύπρου, το αργότερο εντός εικοσιπέντε (25) ημερών από τη λήψη της παρούσας επιστολής.*

*Σε περίπτωση που επιθυμείτε να υποβάλετε προσωπικώς τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, καλείστε να πληροφορήσετε την Αρχή, το αργότερο εντός δεκατεσσάρων (14) ημερών από τη λήψη της παρούσας επιστολής ότι επιθυμείτε να τις υποβάλετε προσωπικώς, ώστε να ειδοποιηθείτε ανάλογα με ειδική επιστολή.*

*Εάν επιθυμείτε να επιθεωρήσετε το διοικητικό φάκελο της υπόθεσης, παρακαλείστε όπως ενημερώσετε άμεσα την Αρχή και εν πάση περιπτώσει εντός επτά (7) ημερών από την ημερομηνία λήψης της παρούσας επιστολής, ώστε να καθοριστεί η ημερομηνία και η ώρα της επιθεώρησης.*

***Εάν η Αρχή δεν λάβει οποιαδήποτε απάντηση μέσα στις ανωτέρω καθορισμένες προθεσμίες, δύναται να προχωρήσει στη λήψη απόφασης χωρίς την απάντησή σας.***

Οι διερευνώμενες παραβάσεις εκτίθενται πιο κάτω στα υποστοιχεία 1 - 4:

1. Στις **6.6.2021**,η **πρώτη** διακοπή για μετάδοση διαφημίσεων ή/και τηλεαγοράς στο **ενδιάμεσο** του προγράμματος **“*SURVIVOR*”** που πραγματοποιήθηκε μεταξύ των ωρών **21:10 - 21:20, υπερέβη** τα **3 ½ λεπτά**, κατά παράβαση της παραγράφου **ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, η ως άνω διακοπή είχε χρονική διάρκεια **7 λεπτά** και **55 δευτερόλεπτα**.

1. Στις **6.6.2021**,η **δεύτερη** διακοπή για μετάδοση διαφημίσεων ή/και τηλεαγοράς στο **ενδιάμεσο** του προγράμματος **“*SURVIVOR*”** που πραγματοποιήθηκε μεταξύ των ωρών **22:20 - 22:40, υπερέβη** τα **3 ½ λεπτά**, κατά παράβαση της παραγράφου **ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, η ως άνω διακοπή είχε χρονική διάρκεια **8 λεπτά** και **30 δευτερόλεπτα**.

1. Στις **6.6.2021**,η **τρίτη** διακοπή για μετάδοση διαφημίσεων ή/και τηλεαγοράς στο **ενδιάμεσο** του προγράμματος **“*SURVIVOR*”** που πραγματοποιήθηκε μεταξύ των ωρών **23:42 - 23:58, υπερέβη** τα **3 ½ λεπτά**, κατά παράβαση της παραγράφου **ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, η ως άνω διακοπή είχε χρονική διάρκεια **8 λεπτά** και **18 δευτερόλεπτα**.

1. Στις **7.6.2021**,η **τέταρτη** διακοπή για μετάδοση διαφημίσεων ή/και τηλεαγοράς στο **ενδιάμεσο** του προγράμματος **“*SURVIVOR*”** που πραγματοποιήθηκε μεταξύ των ωρών **00:15 - 00:32, υπερέβη** τα **3 ½ λεπτά**, κατά παράβαση της παραγράφου **ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, η ως άνω διακοπή είχε χρονική διάρκεια **7 λεπτά** και **37 δευτερόλεπτα**.

Ο οργανισμός, με ηλεκτρονικό μήνυμα της κ. Δόνας Κυριάκου, ημερομ. **26.8.2021** προς την Αρχή, ζήτησε όπως υποβάλει τις εξηγήσεις και/ή θέσεις του, αναφορικά με την υπό αναφορά υπόθεση, προφορικώς, χωρίς να υποβάλει αίτημα για επιθεώρηση του διοικητικού φακέλου της υπόθεσης.

Ως εκ τούτου, η Αρχή, με επιστολές της, ημερομ. **5.10.2021** και ημερομ. **12.10.2021**,κάλεσε τους εκπροσώπους του οργανισμού να παραστούν στη Συνεδρία της, στις **20.10.2021,** για να υποβάλουν προσωπικώς τις παραστάσεις τους, σε σχέση με την υπόθεση αρ. **54/2021(3)**.

Κατά την ενώπιον της Αρχής διαδικασία στις **20.10.2021** παρέστη, εκ μέρους του τηλεοπτικού οργανισμού **«ΤΗΛΕΟΠΤΙΚΟ ΚΑΝΑΛΙ ΣΙΓΜΑ (SIGMA TV)»**,ο Διευθύνων Σύμβουλος, κ. Χρύσανθος Τσουρούλλης.

Αναφερόμενος στο υπό εξέταση πρόγραμμα, ήτοι το πρόγραμμα **“*SURVIVOR*”** και στις διερευνώμενες πιθανές παραβάσεις, οι οποίες αφορούν στις διακοπές για μετάδοση διαφημίσεων στο ενδιάμεσο του προγράμματος, ο κ. Τσουρούλλης υποστήριξε ότι αυτό είναι το πρόβλημα που ο οργανισμός αντιμετωπίζει, ειδικά σε τέτοιου είδους προγράμματα, τα οποία είναι υψηλής τηλεθέασης, που μεταδίδονται σε prime time, είναι διαγωνιστικά και μεταδίδονται σε πραγματικό χρόνο (real time). Επιπλέον, ο κ. Τσουρούλλης ανέφερε ότι τα προγράμματα αυτά περιλαμβάνουν σε κάποιες φάσεις τους και ζωντανές ψηφοφορίες τηλεθεατών, οπόταν δεν μπορούν να μεταδοθούν μαγνητοσκοπημένα σε άλλες ώρες. Ωστόσο, σημείωσε ο κ. Τσουρούλλης, ακόμη και αν δεν υπήρχαν ψηφοφορίες, επειδή τα προγράμματα αυτά είναι και διαγωνιστικά και σχετικά με το internet [προβάλλονται και από το internet], εάν ο τηλεθεατής γνωρίζει το αποτέλεσμα, προτού προβληθεί μέσω τηλεόρασης, τότε ο οργανισμός χάνει την αξία του τηλεοπτικού γεγονότος. Επομένως, την ώρα που ζωνοποιείται ένα πρόγραμμα, είπε ο κ. Τσουρούλλης, όλα αυτά λαμβάνονται υπόψη. Ακολούθως, ο κ. Τσουρούλλης επεσήμανε ότι, ενώ όλα τα πιο πάνω καθιστούν την παράλληλη μετάδοση τέτοιου είδους προγραμμάτων από την Ελλάδα μονόδρομο, η Ελλάδα κάνει διαλείμματα διάρκειας 14 λεπτών. Ο κ. Τσουρούλλης υποστήριξε ότι ο οργανισμός προσπάθησε με διάφορους τρόπους να τα αντιμετωπίσει, ωστόσο ό,τι μέτρα λάβει είναι λάθος.

Στο σημείο αυτό η Πρόεδρος της Αρχής ζήτησε από τον κ. Τσουρούλλη να διευκρινίσει κατά πόσον είναι η Αρχή που υποδεικνύει στον οργανισμό πως ό,τι μέτρα λάβει είναι λάθος. Ο κ. Τσουρούλλης απάντησε ότι πρώτα απ’ όλα το αναγνωρίζει ο ίδιος ο οργανισμός και επιθυμία του οργανισμού θα ήταν να μην παρανομεί. Το ερώτημα, ωστόσο, σύμφωνα με τον κ. Τσουρούλλη, είναι τι θα προβάλει ο οργανισμός [κατά τη διάρκεια των 14-λεπτων διαλειμμάτων]. Ο κ. Τσουρούλλης υποστήριξε στη συνέχεια ότι ακόμη και αν η προτροπή θα ήταν να μεταδίδει ο οργανισμός τρέιλερ – κάτι το οποίο δεν θα δημιουργούσε πρόβλημα στον οργανισμό – λαμβάνοντας υπόψη το γράμμα του Νόμου που επιτρέπει διάλειμμα για 4 λεπτά και επομένως υπολείπονται άλλα 10, καθώς και ότι το μεγαλύτερο σε διάρκεια τρέιλερ είναι γύρω στα 40 δευτερόλεπτα, άρα ο οργανισμός πρέπει να έχει 20 τρέιλερ διαθέσιμα, τα οποία να μπορούν να μεταδοθούν κατά τη διάρκεια του διαλείμματος, πράγμα το οποίο δεν είναι εφικτό. Επιπρόσθετα, ο κ. Τσουρούλλης ισχυρίστηκε ότι δεν υπάρχουν προγράμματα διάρκειας 10 λεπτών για να καλύψουν το χρόνο της διακοπής καθώς και ότι η AGB μετρά προγράμματα από 15 λεπτά και άνω.

Κληθείς από την Πρόεδρο της Αρχής να σχολιάσει κατά πόσον έχει υπόψη του τη νέα Οδηγία, ο κ. Τσουρούλλης ανέφερε ότι η νέα ευρωπαϊκή Οδηγία παρέχει τη δυνατότητα στους οργανισμούς να «χτίσουν» το πρόγραμμά τους με τέτοιον τρόπο, ώστε να κάνουν πραγματικά διαλείμματα των 14 λεπτών, χωρίς να δημιουργείται πρόβλημα, αφού θα μετατίθενται αθροιστικά πιο κάτω, θα γίνεται δηλαδή μια διαχείριση ολόκληρης της ημέρας.

Η Πρόεδρος της Αρχής διευκρίνισε ότι βάσει της νέας Οδηγίας, η αναλογία των τηλεοπτικών διαφημιστικών μηνυμάτων κατά το χρονικό διάστημα από τις 06.00 έως τις 18.00 το απόγευμα και κατά το χρονικό διάστημα από τις 18.00 έως τις 24.00, δεν θα πρέπει να υπερβαίνει τα 12 λεπτά (20%), ενώ δεν υπάρχει περιορισμός για το χρονικό διάστημα από τις 24.00 – 06.00. Η κ. Κασάπη σημείωσε ότι αναμένεται η εν λόγω Οδηγία να τεθεί σε εφαρμογή στην κυπριακή νομοθεσία.

Στη συνέχεια ο κ. Τσουρούλλης, λαμβάνοντας υπόψη τη δυσκολία που υπάρχει στην εφαρμογή της νομοθεσίας αλλά και τη νέα κατεύθυνση που καλείται ο νομοθέτης να ακολουθήσει για να εναρμονιστεί με την ευρωπαϊκή Οδηγία – η εναρμόνιση της οποίας έχει ήδη καθυστερήσει, αφού κανονικά η νέα Οδηγία θα έπρεπε να είναι σε ισχύ - ζήτησε από την Αρχή, όπως επιδείξει ανοχή για τους επόμενους 1 – 2 μήνες, έως ότου το θέμα ρυθμιστεί νομοθετικά.

Ερωτηθείς από την Πρόεδρο της Αρχής για το θέμα των επαναλήψεων, ο κ. Τσουρούλλης διαβεβαίωσε την Αρχή ότι κατά την επανάληψη των προγραμμάτων δεν γίνονται διαλείμματα της ίδιας διάρκειας αλλά πολύ μικρότερα, διευκρινίζοντας ότι το μόνο πρόγραμμα που μεταδίδεται σε επανάληψη είναι το «Voice», όπου υπάρχει πλήρης συμμόρφωση.

Ακολούθως, το Μέλος της Αρχής, κ. Τάσος Κυρμίτσης, αναφερόμενος στο αίτημα για επίδειξη ανοχής, επεσήμανε στον κ. Τσουρούλλη ότι, αφ’ ης στιγμής υπάρχει η υφιστάμενη νομοθεσία ενώπιον της Αρχής, η Αρχή έχει υποχρέωση να την εφαρμόζει, ειδάλλως διαπράττει αδίκημα.

Ο κ. Τσουρούλλης διευκρίνισε ότι η ανοχή μπορεί να είναι παρατήρηση προς τον οργανισμό και διερωτήθηκε γιατί η κύρωση πρέπει οπωσδήποτε να περιλαμβάνει διοικητικό πρόστιμο. Στο σημείο αυτό, ο κ. Κυρμίτσης επανέλαβε ότι όσο ισχύει το υφιστάμενο νομοθετικό πλαίσιο, η Αρχή θα εξετάζει τη συμμόρφωση των οργανισμών με τις σχετικές πρόνοιες της νομοθεσίας, διευκρινίζοντας ότι η Αρχή έχει τη δυνατότητα να επιδείξει επιείκεια, όχι όμως ανοχή στην παρανομία.

Συνεχίζοντας, το Μέλος της Αρχής κ. Τάσος Κυρμίτσης εξέφρασε τον προβληματισμό του για το γεγονός ότι ο εν λόγω οργανισμός επέλεξε να μεταδίδει προγράμματα τύπου reality και την ανάγκη να υπάρχει δίκαιη αντιμετώπιση όλων των οργανισμών εκ μέρους της Αρχής. Συγκεκριμένα, ο κ. Κυρμίτσης εισηγήθηκε ότι θα ήταν ορθότερο, αντί ο χρόνος των διακοπών να είναι διαφημιστικός, ο οργανισμός να μεταδίδει trailer ή/και να εξευρίσκει άλλους τρόπους να καλύπτει τις διακοπές του, προκειμένου να μην αποκτά πλεονέκτημα έναντι των άλλων οργανισμών, των οποίων οι διακοπές στο ενδιάμεσο των προγραμμάτων γίνονται με βάση τις πρόνοιες της νομοθεσίας.

Περαιτέρω, η Πρόεδρος της Αρχής σημείωσε ότι η Αρχή έχει εξετάσει σειρά υποθέσεων και εξέδωσε σχετικές αποφάσεις, με παρόμοιας φύσεως παραβάσεις, καθότι αφορά θέμα το οποίο αντιμετωπίζουν όλοι οι οργανισμοί οι οποίοι μεταδίδουν ζωντανά προγράμματα και επικαλούνται την επιείκεια της Αρχής.

Στη συνέχεια, το Μέλος της Αρχής, κ. Τάσος Κυρμίτσης επεσήμανε ότι με τα μεγάλης διάρκειας διαλείμματα στο ενδιάμεσο των προγραμμάτων, οι τηλεθεατές οδηγούνται σε πλατφόρμες όπως π.χ. το Netflix, όπου η θέαση σειρών και τηλεοπτικών ταινιών είναι απρόσκοπτη (non-stop). Σε σχόλιο του κ. Τσουρούλλη ότι ο θεατής πληρώνει συνδρομή για την πλατφόρμα, ο κ. Κυρμίτσης διευκρίνισε ότι ο θεατής «κερδίζει» μεγαλύτερο χρόνο παρακολούθησης του προγράμματος, χωρίς την παρεμβολή διαφημίσεων.

Καταλήγοντας ο κ. Τσουρούλλης υποστήριξε ότι Ελλάδα και η Κύπρος προβαίνουν σε αρκετές συμπαραγωγές, αφού ισχύουν περίπου οι ίδιοι τεχνικοί κανόνες, κυρίως λόγω της κοινής γλώσσας, της κοινής κουλτούρας και των κοινών χαρακτηριστικών των τηλεθεατών που έχουν οι δύο χώρες, με τους κανόνες του παιχνιδιού σε θέματα ρύθμισης, ωστόσο, να είναι διαφορετικοί.

Έχουμε μελετήσει με μεγάλη προσοχή όλα τα ενώπιον μας στοιχεία και περιστατικά της υπό εξέταση υπόθεσης, συμπεριλαμβανομένων και των προφορικών εξηγήσεων του οργανισμού, και κατόπιν παρακολούθησης του προγράμματος του οργανισμού, κρίνουμε ότι:

Στις **6** & **7.6.2021**, οι διακοπές για μετάδοση διαφημίσεων ή/και τηλεαγοράς στο **ενδιάμεσο** του προγράμματος **“*SURVIVOR*”** που πραγματοποιήθηκαν μεταξύ των ωρών **21:10 - 23.59** και **00.15 – 00.35** αντίστοιχα, **υπερέβησαν** τα **3 ½ λεπτά**, κατά παράβαση της παραγράφου **ΣΤ.3** (υποστοιχεία **1, 2, 3** και **4)** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Αναλυτικότερα, οι διακοπές στο ενδιάμεσο του εν λόγω προγράμματος είχαν τις εξής διάρκειες:

* Η **πρώτη** διακοπή είχε χρονική διάρκεια **7 λεπτά** και **55 δευτερόλεπτα**.
* Η **δεύτερη** διακοπή είχε χρονική διάρκεια **8 λεπτά** και **30 δευτερόλεπτα**.
* Η **τρίτη** διακοπή είχε χρονική διάρκεια **8 λεπτά** και **18 δευτερόλεπτα και**
* Η **τέταρτη** διακοπή είχε χρονική διάρκεια **7 λεπτά** και **37 δευτερόλεπτα**.

Η Αρχή επισημαίνει ότι στην παρούσα υπόθεση, η χρονική διάρκεια **και των τεσσάρων** **διακοπών** για μετάδοση διαφημίσεων ή/και τηλεαγοράς **στο ενδιάμεσο** προγράμματος **“*SURVIVOR*”**, υπερέβησαν κατά πολύ τα 3 ½ λεπτά, τα οποία προβλέπει η Παράγραφος **ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας (Παράρτημα ΙΧ) των προαναφερθέντων Κανονισμών.

Επιπρόσθετα, σημειώνεται από την Αρχή ότι ο διαφημιστικός χρόνος των υπό εξέταση διακοπών υπολογίστηκε, εξαιρώντας το χρόνο που αφιερώθηκε για τη μετάδοση των αναγγελιών προσεχών τηλεοπτικών προγραμμάτων (trailers) του οργανισμού, υπό το φως των ευρημάτων του Ανωτάτου Δικαστηρίου στην απόφασή του ημερομ. 15.2.2017 επί της Αναθεωρητικής Έφεσης αρ. 14/2011.

Αναφορικά με τις θέσεις και/ή εξηγήσεις του οργανισμού, όπως αυτές εκφράστηκαν προφορικά από το Διευθύνοντα Σύμβουλο του οργανισμού, κ. Χρύσανθο Τσουρούλλη, κατά την ενώπιον της Αρχής διαδικασία, η Αρχή επαναλαμβάνει τα όσα ανέφερε προφορικά κατά τη Συνεδρία δια μέσου της Προέδρου, της Αντιπροέδρου και των Μελών της και επισημαίνει επιπλέον τα ακόλουθα:

Ο εκάστοτε αδειοδοτημένος από την Αρχή Ραδιοτηλεόρασης Κύπρου οργανισμός, φέρει τη συντακτική ευθύνη των προγραμμάτων που μεταδίδει στο κυπριακό κοινό. Το περιεχόμενο των εν λόγω προγραμμάτων, υπόκειται στις υποχρεώσεις και/ή στους περιορισμούς που θέτει ο περί Ραδιοφωνικών και Τηλεοπτικών Οργανισμών Νόμος 7(Ι)/98 (όπως αυτός τροποποιήθηκε μεταγενέστερα) και οι περί Ραδιοφωνικών και Τηλεοπτικών Σταθμών Κανονισμοί του 2000 (Κ.Δ.Π. 10/2000). Το γεγονός ότι τηλεοπτικοί οργανισμοί στην  Ελλάδα κάνουν διαλείμματα διάρκειας δεκατεσσάρων (14) λεπτών, ουδόλως απαλλάσσει τον οργανισμό από την υποχρέωσή του, να μεταδίδει προγράμματα τηρώντας τις πρόνοιες της κείμενης εθνικής Νομοθεσίας, ούτε αποστερεί από την Αρχή το δικαίωμα να εποπτεύει το περιεχόμενό τους, να εξετάζει πιθανές παραβάσεις της νομοθεσίας ή/και να επιβάλλει κυρώσεις.

Οι ισχυρισμοί του οργανισμού ότι «*ο οργανισμός πρέπει να έχει 20 τρέιλερ διαθέσιμα, τα οποία να μπορούν να μεταδοθούν κατά τη διάρκεια του διαλείμματος, πράγμα το οποίο δεν είναι εφικτό*», ότι «*δεν υπάρχουν προγράμματα διάρκειας 10 λεπτών για να καλύψουν το χρόνο της διακοπής*» καθώς και ότι «*η AGB μετρά προγράμματα από 15 λεπτά και άνω*», δεν γίνονται αποδεκτοί. Η Αρχή επαναλαμβάνει για ακόμη μια φορά ότι υπάρχουν εναλλακτικοί τρόποι κάλυψης της χρονικής διαφοράς που προκύπτει μεταξύ των μεγάλων διαφημιστικών διαλειμμάτων που πραγματοποιούν οι τηλεοπτικοί οργανισμοί στην  Ελλάδα και των διαλειμμάτων που δικαιούνται με βάση την οικεία εθνική Νομοθεσία να κάνουν οι ημεδαποί οργανισμοί (π.χ. πέραν της μετάδοσης τρέιλερ, ο οργανισμός θα μπορούσε να ετοιμάσει και να μεταδίδει ολιγόλεπτα βίντεο αναφορικά με μονοπάτια της φύσης, χωριά της Κύπρου κ.α.). Επιπλέον το κατά πόσον η εταιρεία AGB Nielsen Media Research Cyprus προσμετρά ή όχι προγράμματα διάρκειας μικρότερης των 15 λεπτών δεν αφορά την Αρχή, καθότι κατά την επιμέτρηση της διάρκειας της εκάστοτε διακοπής στο ενδιάμεσο ενός προγράμματος, η Αρχή υπολογίζει τον καθαρό διαφημιστικό χρόνο για μετάδοση διαφημίσεων ή/και μηνυμάτων τηλεαγοράς εκ μέρους του οργανισμού.

Σε ό,τι αφορά στο αίτημα του κ. Τσουρούλλη για επίδειξη επιείκειας εκ μέρους της Αρχής, ενόψει της επικείμενης εναρμόνισης του περί Ραδιοφωνικών και Τηλεοπτικών Οργανισμών Νόμου 7(Ι)/98 (όπως τροποποιήθηκε μεταγενέστερα) με τη νέα Κοινοτική Οδηγία 2018/1808/ΕΚ του Ευρωπαϊκού Κοινοβουλίου και του Συμβουλίου σχετικά με την παροχή υπηρεσιών οπτικοακουστικών μέσων, η Αρχή τονίζει στον οργανισμό την υποχρέωση εφαρμογής του υφιστάμενου νομοθετικού πλαισίου, καθώς η επικείμενη τροποποίηση της νομοθεσίας δεν παρέχει το δικαίωμα, ούτε στον εποπτευόμενο οργανισμό αλλά ούτε και στην εποπτική αρχή να παρακάμπτουν την ισχύουσα πρωτογενή ή/ και δευτερογενή Νομοθεσία.

Ως προς τη θέση του κ. Τσουρούλλη ότι «*Ελλάδα και η Κύπρος προβαίνουν σε αρκετές συμπαραγωγές, αφού ισχύουν περίπου οι ίδιοι τεχνικοί κανόνες, κυρίως λόγω της κοινής γλώσσας, της κοινής κουλτούρας και των κοινών χαρακτηριστικών των τηλεθεατών που έχουν οι δύο χώρες, με τους κανόνες του παιχνιδιού σε θέματα ρύθμισης, ωστόσο, να είναι διαφορετικοί»,*

η Αρχή θεωρεί ότι, η εκ των προτέρων συνεννόηση μεταξύ δύο τηλεοπτικών οργανισμών, για τη διάρκεια και/ή το περιεχόμενο της εκάστοτε διακοπής για διαφημίσεις και/ή τηλεμπορία, δεν είναι ακατόρθωτη. Κρίνεται δε από την Αρχή ως καλοδεχούμενη, ώστε να μην παρατηρούνται πιθανές παραβάσεις της κείμενης Νομοθεσίας στο συγκεκριμένο θέμα.

Έχει επανειλημμένα υποδειχθεί από την Αρχή ότι η φιλοσοφία ρύθμισης της διάρκειας των διαφημιστικών μηνυμάτων πηγάζει μέσα από δύο βασικές αρχές: α) **το δικαίωμα του τηλεθεατή να παρακολουθεί απρόσκοπτα ένα πρόγραμμα, χωρίς συχνές και μεγάλες σε διάρκεια διακοπές** και β) **το σεβασμό προς τον δημιουργό και το έργο του που επιβάλλεται να μεταδοθεί ενιαίο, ως ανθρώπινη δημιουργία.**

Συνεπώς, η Αρχή τονίζει για πολλοστή φορά ότι, η μεγάλη υπέρβαση της νομοθετικά προβλεπόμενης διάρκειας των 3 ½ λεπτών ανά διακοπή, στη μετάδοση διαφημίσεων ή/και τηλεαγοράς στο ενδιάμεσο προγραμμάτων, φανερώνει έλλειψη σεβασμού, τόσο απέναντι στο νομοθέτη, όσο και απέναντι στους τηλεθεατές, οι οποίοι έχουν το δικαίωμα να παρακολουθούν απρόσκοπτα τα προγράμματα, χωρίς να *«βομβαρδίζονται»* συνεχώς με διαφημιστικά μηνύματα ή/και μηνύματα τηλεαγοράς.

Περαιτέρω, η Αρχή Ραδιοτηλεόρασης Κύπρου υπογραμμίζει ότι οι συνεχείς και παρατεταμένες υπερβάσεις της χρονικής διάρκειας των διακοπών για μετάδοση διαφημίσεων ή και τηλεαγοράς από ορισμένους οργανισμούς έναντι των υπόλοιπων οργανισμών που επιλέγουν να συμμορφώνονται με τις πρόνοιες της νομοθεσίας, συνιστούν σοβαρές παραβάσεις της κείμενης νομοθεσίας, καθότι δημιουργούνται φαινόμενα αθέμιτου ανταγωνισμού μεταξύ των οργανισμών.

Εν όψει των ανωτέρω, η Αρχή κρίνει και αποφασίζει ότι υπάρχουν παραβάσεις της **παραγράφου ΣΤ.3** (υποστοιχεία **1, 2, 3** και **4)** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Η Αρχή, έχει δώσει στον οργανισμό το δικαίωμα να υποβάλει τις απόψεις του και μπορεί, σύμφωνα με τις πρόνοιες του **άρθρου 3(2)(ζ)** του περί Ραδιοφωνικών και Τηλεοπτικών Οργανισμών Νόμου 7(Ι)/98 (όπως αυτός τροποποιήθηκε μεταγενέστερα), να προχωρήσει στην επιβολή των, κατά την κρίση της, επιβαλλόμενων κυρώσεων.

Παρά ταύτα και υπό το φως των περιστάσεων της υποθέσεως, η Αρχή δίνει στο οργανισμό την ευκαιρία να υποβάλει τις απόψεις του και μετά τη διαπίστωση των παραβάσεων, για σκοπούς επιβολής κυρώσεων.

Η Αρχή καλεί τον οργανισμό, εάν επιθυμεί, να υποβάλει τις απόψεις του γραπτώς και/ή προσωπικώς, ως επιλέξει. Η υποβολή των απόψεων του οργανισμού, μπορεί να γίνει αυτοπροσώπως και/ή μέσω αντιπροσώπου και/ή μέσω δικηγόρου της επιλογής του.

Σε περίπτωση που ο οργανισμός επιθυμεί να υποβάλει τις απόψεις του γραπτώς, καλείται όπως τις υποβάλει στην Αρχή, το αργότερο εντός **δεκατεσσάρων (14)** εργάσιμων ημερών από τη λήψη της παρούσας Απόφασης.

Σε περίπτωση που ο οργανισμός επιθυμεί να υποβάλει τις απόψεις του προσωπικώς, καλείται όπως πληροφορήσει σχετικά την Αρχή, το αργότερο εντός **δεκατεσσάρων (14)** εργάσιμων ημερών από τη λήψη της παρούσας Απόφασης, ώστε να ειδοποιηθεί ανάλογα με ειδική επιστολή.

**Εάν η Αρχή δεν λάβει οποιαδήποτε απάντηση του οργανισμού εντός της πιο πάνω προθεσμίας, θα προχωρήσει στην επιβολή διοικητικών κυρώσεων.**

 (ΡΟΝΑ ΚΑΣΑΠΗ)

 Πρόεδρος

 Αρχής Ραδιοτηλεόρασης Κύπρου

Μ.Α.

ΑΡΧΗ ΡΑΔΙΟΤΗΛΕΟΡΑΣΗΣ ΚΥΠΡΟΥ

**ΥΠΟΘΕΣΗ ΑΡ. 54/2021(3)**

**ΑΥΤΕΠΑΓΓΕΛΤΗ ΔΙΕΡΕΥΝΗΣΗ ΠΑΡΑΒΑΣΕΩΝ**

**ΑΠΟ ΤΟΝ ΤΗΛΕΟΠΤΙΚΟ ΟΡΓΑΝΙΣΜΟ**

**«ΤΗΛΕΟΠΤΙΚΟ ΚΑΝΑΛΙ ΣΙΓΜΑ (SIGMA TV)»,**

**ιδιοκτησίας της εταιρείας «SIGMA RADIO T.V. PUBLIC LTD».**

**Ημερομηνία Απόφασης: 2 Φεβρουαρίου, 2022**

**Ενώπιον:** κ.κ. Ρόνας Κασάπη, Προέδρου, Μαρίας Κούσιου, Αντιπροέδρου, Σέργιου Ποΐζη, Τάσου Κυρμίτση, Αγγελικής Λαζάρου, Χρύσως Τσόκκου και Πάνου Κανελλόπουλου, Μελών.

# ΑΠΟΦΑΣΗ

Στις **20 Οκτωβρίου 2021**, η Αρχή Ραδιοτηλεόρασης Κύπρου αποφάσισε ότι στην παρούσα υπόθεση υπάρχουν παραβάσεις της **παραγράφου ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Η ως άνω παράγραφος προβλέπει τα εξής:

***ΣΤ. 3. Διακοπές στο ενδιάμεσο προγράμματος***

 ***Οι διακοπές στο ενδιάμεσο προγράμματος για διαφημίσεις, τηλεμπορία και αναγγελίες προσεχών τηλεοπτικών εκπομπών (trailers) δεν πρέπει να υπερβαίνουν τα 3½ λεπτά.***

Η Αρχή, είχε δώσει στον οργανισμό το δικαίωμα να υποβάλει τις απόψεις του πριν την διαπίστωση των παραβάσεων και μπορούσε, σύμφωνα με τις πρόνοιες του **άρθρου 3(2)(ζ)** του περί Ραδιοφωνικών και Τηλεοπτικών Οργανισμών Νόμου 7(Ι)/98 (όπως αυτός τροποποιήθηκε μεταγενέστερα), να προχωρήσει στην επιβολή των, κατά την κρίση της, επιβαλλομένων κυρώσεων.

Παρά ταύτα και υπό το φως των περιστάσεων της υποθέσεως, η Αρχή έδωσε στο οργανισμό την ευκαιρία να υποβάλει τις απόψεις του και μετά τη διαπίστωση των παραβάσεων, για σκοπούς επιβολής κυρώσεων.

Η Αρχή, με επιστολή της ημερομ. **13.12.2021**, κάλεσε τον οργανισμό, εάν επιθυμεί, να υποβάλει τις απόψεις του για σκοπούς επιβολής κυρώσεων, γραπτώς και/ή προσωπικώς, ως επιλέξει, αυτοπροσώπως και/ή μέσω αντιπροσώπου και/ή μέσω δικηγόρου της επιλογής του. Τονίστηκε επίσης ότι σε περίπτωση που δεν ληφθεί απάντηση εντός της καθορισμένης προθεσμίας, η Αρχή Ραδιοτηλεόρασης Κύπρου θα προχωρήσει στην επιβολή κυρώσεων.

Ο οργανισμός, με επιστολή του Διευθύνοντα Συμβούλου του, κ. Χρύσανθου Τσουρούλλη, ημερομ. **27.12.2021** προς την Αρχή, η οποία στάληκε με ηλεκτρονικό μήνυμα της κ. Δόνας Κυριάκου της ίδιας ημερομηνίας, υπέβαλε γραπτώς τις απόψεις του σε σχέση με την υπό εξέταση υπόθεση, για σκοπούς επιβολής κυρώσεων. Αντίγραφο της επιστολής του οργανισμού επισυνάπτεται ως **ΠΑΡΑΡΤΗΜΑ Α’.**

Αναφορικά με τις θέσεις του οργανισμού, όπως αυτές καταγράφονται στην προαναφερθείσα επιστολή του Διευθύνοντα Συμβούλου του, η Αρχή παρατηρεί τα εξής:

Όσον αφορά στον ισχυρισμό του οργανισμού ότι «*επαναλαμβάνουμε ότι σε ό,τι αφορά ζωντανές αναμεταδόσεις και/ή παράλληλες μεταδόσεις προγραμμάτων με τον ΣΚΑΙ Ελλάδος, σε αυτή την περίπτωση του SURVIVOR, παρ’ όλη την επιμέλεια μας να παρεμβαίνουμε ελεγκτικά και διορθωτικά τούτο δεν είναι πάντα και χωρίς εξαίρεση δυνατό. Είναι στη φύση των ζωντανών προγραμμάτων να μεταβάλλονται απρόοπτα εκφεύγοντας έτσι από κάθε δυνατότητα πλήρους και ολοκληρωτικού ελέγχου»*, η Αρχή τονίζει ότι το γεγονός ότι οι διαπιστωθείσες παραβάσεις που σημειώθηκαν εκ μέρους του οργανισμού, αφορούν ζωντανό πρόγραμμα το οποίο αναμεταδίδεται από τον ελλαδικό οργανισμό «ΣΚΑΙ» Ελλάδος, δεν απαλλάσσει τον τηλεοπτικό οργανισμό «ΤΗΛΕΟΠΤΙΚΟ ΚΑΝΑΛΙ ΣΙΓΜΑ (SIGMA TV)», ως τον αδειούχο κυπριακό οργανισμό, από την υποχρέωσή του για τήρηση της κυπριακής νομοθεσίας για οποιοδήποτε πρόγραμμα μεταδίδεται ή **αναμεταδίδεται** μέσα από την συχνότητα που του παραχωρήθηκε από την Κυπριακή Δημοκρατία, συμπεριλαμβανομένων και των προγραμμάτων προερχόμενων από την Ελλάδα ή άλλα κράτη μέλη της Ευρωπαϊκής Ένωσης, είτε πρόκειται για ζωντανή μετάδοση ή/και αναμετάδοση, είτε για ετεροχρονισμένη.

Η Αρχή κρίνει σκόπιμο να επαναλάβει, ως η απόφασή της ημερομ. 20.10.2021, ότι ο εκάστοτε αδειοδοτημένος από την Αρχή Ραδιοτηλεόρασης Κύπρου οργανισμός, φέρει τη συντακτική ευθύνη των προγραμμάτων που μεταδίδει στο κυπριακό κοινό. Το περιεχόμενο των εν λόγω προγραμμάτων, υπόκειται στις υποχρεώσεις και/ή στους περιορισμούς που θέτει ο περί Ραδιοφωνικών και Τηλεοπτικών Οργανισμών Νόμος 7(Ι)/98 (όπως αυτός τροποποιήθηκε μεταγενέστερα) και οι περί Ραδιοφωνικών και Τηλεοπτικών Σταθμών Κανονισμοί του 2000 (Κ.Δ.Π. 10/2000).

Σε ότι αφορά στον ισχυρισμό του οργανισμού ότι: «*τα διαλείμματα που προκαθορίζονται από την Ελλάδα και ακολουθούν άλλους κανόνες και νομοθεσίες είναι εκ των πραγμάτων πολύ μεγαλύτερης διάρκειας προκαλώντας στην τηλεθέαση ζημιά, κάτι που πρώτοι εμείς δεν επιθυμούμε»*, η Αρχή διευκρινίζει ότι οιονδήποτε πρόγραμμα μεταδίδεται από κυπριακό τηλεοπτικό οργανισμό, πρέπει να συνάδει με τις πρόνοιες της κυπριακής νομοθεσίας, καθώς ο οργανισμός φέρει τη συντακτική ευθύνη των προγραμμάτων που μεταδίδει ή αναμεταδίδει στο κυπριακό κοινό. Το γεγονός ότι τηλεοπτικοί οργανισμοί στην  Ελλάδα κάνουν διαλείμματα πολύ μεγαλύτερης διάρκειας, ουδόλως αναιρεί την υποχρέωση του οργανισμού να μεταδίδει προγράμματα τηρώντας τις πρόνοιες της κείμενης εθνικής Νομοθεσίας, ούτε αποστερεί από την Αρχή το δικαίωμα να εποπτεύει το περιεχόμενό τους, να εξετάζει πιθανές παραβάσεις της νομοθεσίας ή/και να επιβάλλει κυρώσεις.

Ο ισχυρισμός του οργανισμού ότι*: «Οι τηλεθεατές, όμως, μετά από παρακολούθηση τέτοιων προγραμμάτων από τον σταθμό μας και άλλους σταθμούς επί τόσα χρόνια έχουν αντιληφθεί ότι οι διαφημιστικοί χρόνοι είναι μεγαλύτεροι απ’ ότι σε όλα τα άλλα προγράμματα στην Κυπριακή τηλεόραση και εν μέρει, όσο ενοχλητικό κι αν είναι αυτό, αναμένουν ότι στα διαλείμματα αυτά υπάρχουν διαφημίσεις και trailers. Το να παρεμβάλουμε εν τω μεταξύ και σύντομα προγράμματα με χωριά και τοπία της Κύπρου θα δημιουργούσε επιπλέον σύγχυση, διάσπαση της συνέχειας και πρόβλημα στην τηλεθέαση και σε κάθε περίπτωση σε τίποτε δεν θα βοηθούσε ουσιαστικά στην θεραπεία του προβλήματος»*, δεν μας βρίσκει σύμφωνους, καθότι αποτελεί αυθαίρετο και αβάσιμο συμπέρασμα του οργανισμού ότι η παρεμβολή σύντομων προγραμμάτων με χωριά και τοπία της Κύπρου θα δημιουργούσε επιπλέον σύγχυση, διάσπαση της συνέχειας και πρόβλημα στην τηλεθέαση. Αντιθέτως, η Αρχή θεωρεί ότι η πρακτική αυτή θα βοηθούσε ουσιαστικά στη θεραπεία του προβλήματος, αφού θα μείωνε το χρόνο που ο τηλεθεατής «*βομβαρδίζεται*» με διαφημιστικά μηνύματα, θα άμβλυνε τον αθέμιτο ανταγωνισμό, ενώ ταυτόχρονα θα εμπλούτιζε το τηλεοπτικό προϊόν με επιμορφωτικό τρόπο.

Σχετικά με τους ισχυρισμούς του οργανισμού ότι: «*Ενώ, λοιπόν, επαναβεβαιώνουμε τη διάθεσή μας και επιμέλεια για πλήρη συμμόρφωση με τους ισχύοντες κανόνες και υποδείξεις, ανακύπτουν απρόοπτες και πέραν του ελέγχου μας εξαιρέσεις για τις οποίες ζητούμε την κατανόηση και επιείκειά σας»* καθώς και ότι *«Αποτελεί συνεχή μας μέριμνα να διορθώσουμε και θεραπεύσουμε αυτή την κατάσταση που, σημειώνουμε, συνιστά εξαιρέσεις οι οποίες αφορούν μόνον αυτού του είδους τα προγράμματα και οπωσδήποτε είναι συνεχής μας προσπάθεια να ελαχιστοποιήσουμε και εξαλείψουμε»*, η Αρχή επισημαίνει ότι παρόμοιας φύσεως παραβάσεις σε αυτού του είδους τα προγράμματα, σημειώνονται συστηματικά και όχι κατ’ εξαίρεση, όπως ισχυρίζεται ο οργανισμός. Συγκεκριμένα, στο παρόν στάδιο, η Αρχή εξετάζει για το πρόγραμμα “*Survivor*”, πέραν από την παρούσα υπόθεση, ακόμη δύο (2) υποθέσεις για παραβάσεις που αφορούν στην υπέρβαση της επιτρεπόμενης διάρκειας των διακοπών στο ενδιάμεσο προγράμματος, ήτοι τις υποθέσεις με αρ. φακ. **36/2021(3)** & **65/2021(3)**, για προγράμματα που έχουν μεταδοθεί σε διάστημα **λιγότερο των 4 μηνών** (ημερομ. μετάδοσης 17-18/3/2021 για την υπ. 36/2021(3), 6-7/6/2021 για την παρούσα και 22-23/6/2021 για την υπ 65/2021(3). Ως εκ τούτου, η Αρχή θεωρεί ότι ο οργανισμός όφειλε να προβληματιστεί από τη συχνότητα των υπό διερεύνηση παραβάσεων που αφορούσαν στο υπό εξέταση πρόγραμμα και να λάβει όλα τα ενδεικνυόμενα μέτρα, στο πλαίσιο της αυτορρύθμισης, για αποφυγή παρόμοιας φύσεως παραβάσεων, πράγμα το οποίο παρέλειψε να πράξει, ως διαφαίνεται από την επανάληψη των παραβάσεων για το ίδιο πρόγραμμα.

Όπως η Αρχή Ραδιοτηλεόρασης Κύπρου έχει επανειλημμένα υποδείξει, οι ζωντανές αναμεταδόσεις και/ή παράλληλες μεταδόσεις προγραμμάτων από οιονδήποτε ελλαδικό οργανισμό, υπόκεινται στο ίδιο ρυθμιστικό πλαίσιο με αυτό που ισχύει για τα προγράμματα εγχώριας παραγωγής, αφού τη συντακτική ευθύνη των προγραμμάτων που μεταδίδονται στο κυπριακό κοινό, την έχει ο εκάστοτε αδειοδοτημένος (από την Αρχή) οργανισμός που τα (ανα)μεταδίδει και ουδείς άλλος. Τα διαγωνιστικά προγράμματα που αναμεταδίδονται και/ή μεταδίδονται παράλληλα από την Ελλάδα, όπως το υπό εξέταση πρόγραμμα, δεν εξαιρούνται από τις πρόνοιες της κυπριακής νομοθεσίας και ειδικότερα την επιτρεπόμενη διάρκεια των διακοπών για μετάδοση διαφημίσεων στο ενδιάμεσο προγράμματος. Εξάλλου, δεν διαφεύγει της Αρχής ότι αυτού του είδους τα προγράμματα αποφέρουν μεγάλο οικονομικό όφελος στον οργανισμό, τόσο λόγω της αυξημένης τηλεθέασή τους, όσο και λόγω του μεγάλου αριθμού διαφημίσεων που προσελκύουν.

Επομένως σε σχέση με το αίτημα του οργανισμού για επίδειξη επιείκειας, η Αρχή επισημαίνει ότι ο εν λόγω οργανισμός επέλεξε να μεταδίδει αυτού του είδους τα προγράμματα, έναντι των οργανισμών που δεν αναμεταδίδουν ζωντανά διαγωνιστικά προγράμματα τύπου reality από την Ελλάδα και κατ’ επέκταση συμμορφώνονται με τις πρόνοιες της νομοθεσίας, όσον αφορά στο διαφημιστικό χρόνο. Συνεπώς, η Αρχή τονίζει, ως η απόφασή της ημερομ. 20.10.2021, την ανάγκη να υπάρχει δίκαιη αντιμετώπιση όλων των οργανισμών εκ μέρους της Αρχής, προκειμένου ουδείς οργανισμός να αποκτά πλεονέκτημα έναντι των άλλων οργανισμών, των οποίων οι διακοπές στο ενδιάμεσο των προγραμμάτων γίνονται με βάση τις πρόνοιες της νομοθεσίας.

Ως προς τη θέση του οργανισμού ότι «*Επικαλούμενοι και πάλιν την επιείκειά σας σε ό,τι αφορά τις κυρώσεις, σε μια δύσκολη εποχή που ο σταθμός όπως και γενικά η οικονομία του τόπου υφιστάμεθα λόγω της πανδημίας και παρακαλούμε όπως μετριάσετε το ύψος και σοβαρότητα των κυρώσεων»,* η Αρχή διευκρινίζει ότι σε όλες τις ενώπιόν της υποθέσεις ακολουθεί πιστά τις αρχές που επιβάλλει η φύση της ως διοικητικό όργανο και ενεργεί πάντα με γνώμονα τον περί των Γενικών Αρχών του Διοικητικού Δικαίου Νόμο 158(Ι)/99 και με πλήρη σεβασμό των αρχών και των δικαιωμάτων που προβλέπονται σε αυτόν, συμπεριλαμβανομένης και της αρχής της αναλογικότητας, λαμβάνοντας υπόψη κατά την επιβολή διοικητικών κυρώσεων, τη φύση, βαρύτητα, διάρκεια και σοβαρότητα των παραβάσεων, καθώς και την όλη συμπεριφορά του οργανισμού, ως προς τη διάπραξη παρόμοιας φύσεως παραβάσεων.

Εξάλλου, η Αρχή υπογραμμίζει ότι η επιβολή διοικητικών προστίμων δεν αποτελεί αυτοσκοπό και εφαρμόζεται εκεί και όπου αυτό κρίνεται αναγκαίο, ιδιαίτερα όταν από την όλη συμπεριφορά του οργανισμού προκύπτει ότι οι μέχρι σήμερα επιβληθείσες κυρώσεις δεν φαίνεται να έχουν επενεργήσει αποτρεπτικά, ώστε να οδηγήσουν τον οργανισμό σε συμμόρφωση.

Έχει επανειλημμένα υποδειχθεί από την Αρχή ότι η φιλοσοφία ρύθμισης της διάρκειας των διαφημιστικών μηνυμάτων πηγάζει μέσα από δύο βασικές αρχές: α) **το δικαίωμα του τηλεθεατή να παρακολουθεί απρόσκοπτα ένα πρόγραμμα, χωρίς συχνές και μεγάλες σε διάρκεια διακοπές** και β) **το σεβασμό προς τον δημιουργό και το έργο του που επιβάλλεται να μεταδοθεί ενιαίο, ως ανθρώπινη δημιουργία.**

Όπως σχολιάζει την Οδηγία του Συμβουλίου 89/552/ΕΟΚ σχετικά με τη διαφήμιση, ο **Π. Δ. Δαγτόγλου** στο σύγγραμμα του **«*Συνταγματικό Δίκαιο – Ατομικά Δικαιώματα Α’*»**, εκ. 1991, παραγ. 884:

«*η διαφήμιση είναι η χρυσοφόρα πλευρά της τηλεοράσεως. Δεν είναι φυσικά καθόλου επίμεμπτη καθ’ εαυτήν. Αντιθέτως καθιστά δυνατή την ανεξαρτησία των τηλεοπτικών σταθμών από την κρατική ή άλλη κηδεμονία και εξυπηρετεί αναμφισβήτητα την λειτουργία της αγοράς.*

*Συνεπάγεται όμως και αρκετούς κινδύνους καταχρήσεως. Οι τηλεοπτικοί σταθμοί, εν όψει των υψηλών εισοδημάτων από την διαφήμιση, μπορούν να κλείνουν τα μάτια ή και να επιδιώκουν όλο και μεγαλύτερη έκταση των διαφημιστικών εκπομπών και μάλιστα στον δημοφιλή τηλεοπτικό χρόνο και εις βάρος όλων των άλλων προγραμμάτων, διακόπτοντας οποιεσδήποτε και μάλιστα δημοφιλείς εκπομπές………*

*Η διαφήμιση πρέπει επομένως να κατοχυρωθεί μεν, αλλά και προστατευθεί από τις ίδιες τις καταχρήσεις της. Για το λόγο αυτό η οδηγία προβλέπει κανόνες που τηρούν τη διαφήμιση στο μέτρο του εύλογου, θεμιτού και νόμιμου αφενός και απαγορεύουν τις διάφορες μορφές καταχρήσεως της αφετέρου………».*

Η Αρχή επαναλαμβάνει, ως η απόφασή της ημερομ. 20.10.2021, ότι η μεγάλη υπέρβαση της νομοθετικά προβλεπόμενης διάρκειας των 3 ½ λεπτών ανά διακοπή, στη μετάδοση διαφημίσεων ή/και τηλεαγοράς στο ενδιάμεσο προγραμμάτων, φανερώνει έλλειψη σεβασμού, τόσο απέναντι στο νομοθέτη, όσο και απέναντι στους τηλεθεατές, οι οποίοι έχουν το δικαίωμα να παρακολουθούν απρόσκοπτα τα προγράμματα, χωρίς να *«βομβαρδίζονται»* συνεχώς με διαφημιστικά μηνύματα ή/και μηνύματα τηλεαγοράς.

Στην παρούσα υπόθεση, η Αρχή υπενθυμίζει στον οργανισμό ότι η χρονική διάρκεια **και των τεσσάρων** **διακοπών** για μετάδοση διαφημίσεων ή/και τηλεαγοράς **στο ενδιάμεσο** του προγράμματος **“*SURVIVOR*”**, υπερέβησαν κατά πολύ τα 3 ½ λεπτά, τα οποία προβλέπει η Παράγραφος **ΣΤ.3** του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας (Παράρτημα ΙΧ) των προαναφερθέντων Κανονισμών, αφού η **πρώτη** διακοπή είχε χρονική διάρκεια **7 λεπτά** και **55 δευτερόλεπτα, η** **δεύτερη** διακοπή είχε χρονική διάρκεια **8 λεπτά** και **30 δευτερόλεπτα, η τρίτη** διακοπή είχε χρονική διάρκεια **8 λεπτά** και **18 δευτερόλεπτα και** η **τέταρτη** διακοπή είχε χρονική διάρκεια **7 λεπτά** και **37 δευτερόλεπτα**.

Περαιτέρω, η Αρχή Ραδιοτηλεόρασης Κύπρου υπογραμμίζει, ως η απόφασή της ημερομ. 20.10.2021, ότι οι συνεχείς και παρατεταμένες υπερβάσεις της χρονικής διάρκειας των διακοπών για μετάδοση διαφημίσεων ή και τηλεαγοράς από ορισμένους οργανισμούς, έναντι των υπόλοιπων οργανισμών που επιλέγουν να συμμορφώνονται με τις πρόνοιες της νομοθεσίας, συνιστούν **σοβαρές παραβάσεις** της κείμενης νομοθεσίας, καθότι δημιουργούνται φαινόμενα **αθέμιτου ανταγωνισμού** μεταξύ των οργανισμών.

Εν όψει των ανωτέρω, η Αρχή Ραδιοτηλεόρασης Κύπρου, αφού έλαβε σοβαρά υπόψη της όλα τα ενώπιον της στοιχεία, συμπεριλαμβανομένων και των γραπτών απόψεων του οργανισμού για σκοπούς επιβολής κυρώσεων, ως επίσης τη φύση, τη βαρύτητα, τη διάρκεια και τη σοβαρότητα των παραβάσεων, καθώς και την όλη συμπεριφορά του οργανισμού, ως προς τη διάπραξη παρόμοιας φύσεως παραβάσεων, αποφασίζει όπως επιβάλει στον οργανισμό κυρώσεις ως ακολούθως:

* Για τις παραβάσεις που έγιναν στις **6.6.2021** το συνολικό διοικητικό πρόστιμο των **€4.265** όπως αναφέρεται πιο κάτω:
* Για την παράβαση της **Παραγράφου ΣΤ.3** (υποστοιχείο **1**) του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000), το διοικητικό πρόστιμο των **€1.325.**
* Για την παράβαση της **Παραγράφου ΣΤ.3** (υποστοιχείο **2**) του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000), το διοικητικό πρόστιμο των **€1.500.**
* Για την παράβαση της **Παραγράφου ΣΤ.3** (υποστοιχείο **3**) του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000), το διοικητικό πρόστιμο των **€1.440.**
* Για την παράβαση που έγινε στις **7.6.2021** το διοικητικό πρόστιμο των **€1.235** όπως αναφέρεται πιο κάτω:
* Για την παράβαση της **Παραγράφου ΣΤ.3** (υποστοιχείο **4**) του Κώδικα Διαφημίσεων, Τηλεμπορικών Μηνυμάτων και Προγραμμάτων Χορηγίας, όπως εκτίθεται στο Παράρτημα ΙΧ των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000), το διοικητικό πρόστιμο των **€1.235.**

Ο οργανισμός καλείται να εμβάσει προς την Αρχή Ραδιοτηλεόρασης Κύπρου το διοικητικό πρόστιμο των **€5.500** που του έχει επιβληθεί μέσα σε τριάντα (30) ημέρες από την κοινοποίηση σ’ αυτόν της παρούσας απόφασης.

 (ΡΟΝΑ ΚΑΣΑΠΗ)

 Πρόεδρος

 Αρχής Ραδιοτηλεόρασης Κύπρου

Μ.Α.